text: Camilla Pedersen har taget sine første skridt
  01 oktober 2013 kl. 16.53
  Triatlet-mesteren Camilla Pedersen er i langsom bedring, efter at hun bl.a. har ligget 19 dage i koma efter et alvorligt cykelstyrt.
  Efter at have ligget i koma i 19 dage sygehuset i Odense, blev Camilla Pedersen for en uge siden overført til Hammel Neurocenter.
  Her har hun taget sine første skridt, og kommunikationen med hende er blevet bedre.
  Janni Møller Thomsen, der har overtaget pressekontakten, mens landstræner Michael Krüger er på Hawaii, siger:
  - Jeg talte med Camillas bror Michael i går aftes, og han fortæller, at Camilla følger den genoptræningsplan, som specialisterne på Hammel Neurocenter har lagt for hende. Camilla kan genkende familien, og hun kommer mere og mere til sig selv og forstår flere af de ting, der sker omkring hende.
  Lægerne kan endnu ikke forudsige, hvilke konsekvenser ulykken får for Camillas fremtid.
  